Tampereen Suolijärven kaljakelluntaa vastustavat asukkaat aikovat vallata uimarannan itselleen lauantaina. Hervannan Eläkkeensaajat ry pyytää, että hervantalaiset saapuvat suojelemaan rantaa puolilta päivin - samaan aikaan kun kaljakellunnan pitäisi alkaa.

Alueen asukkaat pelkäävät, että kumiveneillä kelluminen ja kaljanjuonti sotkevat uimarannan ja järven ympäristön. Myös Tampereen kaupunki ja poliisi ovat suhtautuneet kielteisesti kaljakelluntaan.

– Tulkaa paikalle todistamaan kaljakellujille, että uimaranta kuuluu meille. Kaljakellujat eivät ole tervetulleita rannallemme, "Harmaat pantterit" nimimerkillä allekirjoitetussa viestissä sanotaan.

Tapahtuman sivut katosivat torstaina Facebookista. Jo aiemmin koollekutsujat olivat peruneet tapahtuman.

Sääennusteen mukaan Tampereella on lauantaina melko viileää ja iltapäivällä sateista, mikä hillinnee kaljakellujien intoa.